Arne Sæter

Arne Sæter (1913–1973) var en norsk prest og politiker (KrF) som var sogneprest i Rindal 1958–1969, ordfører i Rindal 1964–1967 og var stortingsrepresentant for Møre og Romsdal i perioden 1969–1973.

Liv og virke 
Han vokste opp på Surnadalsøra, der faren drev blikkenslagerverksted, tønnefabrikk og landhandel. Foreldrene var med i Indremisjonen, og hjemmet var i lang tid et «sentrum for det kristelige arbeidet i bygda». En eldre bror, Lars Sæter, var kretssekretær i Trøndelag indremisjonskrets og stortingsrepresentant for Sør-Trøndelag (KrF).

Arne Sæter gikk Nordmøre ungdomsskole og Orkdal landgymnas og studerte så ved Det teologiske menighetsfakultet i Oslo. Han ble mobilisert som vernepliktig soldat i aprildagene i 1940 og sluttet seg til motstandsbevegelsen (Sivorg) i Trøndelag. Han ble ordinært som prest like etter frigjøringen i 1945, men arbeidet i ti år som ungdomssekretær for Det Norske Misjonsselskap i Trøndelag.

På misjonsselskapets sommerskole i Orkdal i 1946 og senere på bibelskole i Meldal møtte han Johanne Storflor fra Flora i Hegra. De ble etter hvert et par, og året etter giftet de seg. De fikk fire barn; den eldste sønnen, Odd Jostein Sæter, har vært KrF-politiker, mens Jon Arne Sæter er kjent som naturfotograf. Svogeren Josef Storflor var bonde og kretsformann i indremisjonen.

Sæter hadde flere vikariater som prest før han i 1958 ble sogneprest i Rindal. Han flyttet da inn på prestegården med sin familie. 

Flere av Sæters religiøse tekster ble utgitt som bøker. Han hadde en fast andaktsspalte i KrF-avisa Dagsavisa i mange år.

Politiker
Ved kommunevalget i 1959 ble han valgt inn i kommunestyret og valgt til formann i skolestyret. Fra 1964 til 1967 var han ordfører i Rindal og møtte på fylkestinget i Møre og Romsdal.

Ved stortingsvalget i 1969 var Sæter KrFs andrekandidat i Møre og Romsdal og ble valgt inn. Han ble sekretær i både Lagtinget og Stortingets kirke- og undervisningskomité. Han fikk helseproblemer mot slutten av perioden og sa fra seg renominasjon. 

Fire dager etter stortingsvalget i 1973 døde han.

Referanser 

Stortingsrepresentanter fra KrF
Stortingsrepresentanter for Møre og Romsdal
Stortingsrepresentanter 1969–1973
Ordførere i Rindal
KrF-ordførere i Møre og Romsdal
Norske lutherske prester
Norske oppbyggelsesforfattere
Norske motstandsfolk under andre verdenskrig
Deltagermedaljen
Personer fra Surnadal kommune